**ITEMI DE TIP REZOLVARE DE PROBLEME**

|  |  |
| --- | --- |
| **Domeniul de pregătire profesională** | **Estetica și igiena corpului omenesc** |
| **Calificarea profesională** | Coafor stilist, Frizer-coafor-manichiurist-pedichiurist |
| **Modul 3** | ÎNGRIJIREA PĂRULUI |
| **Clasa** | a IX-a |

1. **O clientă se confruntă cu problema părului uscat și solicită ajutorul coafezei pentru remedierea acestei probleme. Decideți că cel mai potrivit tratament este cel cu ulei de ricin. În acest sens veți avea în vedere:**

**a) Care sunt caracteristicile care vă confirmă problema părului clientei?**

**b) Prezentarea etapelor de lucru în cazul tratamentului cu ulei de ricin.**

**Nivelul de dificultate: mediu**

**BAREM DE CORECTARE:**

1. Caracteristici constatate la diagnosticare:

* Aspect mat, tern, lipsit de luciu;
* Se încurcă la pieptănat;
* Fir subțire, poros, casant, despicat la vârfuri;
* Scalp uscat însoțit de scuame;

1. Tratamentul cu ulei de ricin – tehnica de lucru:

* pregătirea materialelor necesare: vazon, burețel, pieptene, ulei de ricin, șampon, balsam sau mască, prosoape, bonetă de nylon, feon;
* încălzirea uleiului la temperatură maximă suportabilă;
* descurcarea părului prin pieptănarea lui în toate direcţiile;
* spălarea părului cu produse adaptate tipului de păr;
* trasarea cărărilor paralele, de la frunte spre ceafă, la distanţă de 1-2 cm;
* aplicarea uleiului de ricin cu ajutorul buretelui, pe toată lungimea firelor de păr;
* masarea uşoară a pielii capului;
* aplicarea bonetei pe păr şi protejarea cu un prosop;
* stabilirea timpului de acţionare de 30 de minute;
* spălarea părului până la îndepărtarea completă a uleiului.

1. **Un adolescent vă solicită o tunsoare modernă, realizată cu mașina de tuns, și câteva sfaturi privind îngrijirea părului. La diagnosticare constatați că adolescentul are un tip de păr normal. Precizați:**

**a) Ce aspecte urmăriți în timpul evaluării tipului și stării pielii capului?**

**b) Ce produse de îngrijire pentru păr normal (minim 2) i-ați recomanda adolescentului, explicându-i rolul lor în îngrijirea părului?**

**Nivelul de dificultate: simplu**

**BAREM DE CORECTARE:**

1. Evaluarea tipului și stării scalpului. Aspecte urmărite:

* Cantitatea şi tipul secreţiilor capului: piele uscată, normală, grasă, seboreică.
* Existenţa naturală sau maladivă a mătreţii.
* Modificări ale pielii capului:

- denivelări, aluniţe, pete, zone lipsite de păr;

- pielea grăsoasă a capului, mătreaţă, iritaţiile mici;

- păduchii, micozele şi alte îmbolnăviri contagioase, inflamaţiile puternice.

* Direcții anormale de creștere a firelor de păr.
* Abundenţa părului în zonele cu modificări ale pielii capului.
* Stabilirea stării tensionale a pielii capului Plierea cu degetele și deplasarea ușoară stânga-dreapta.

1. Produse de îngrijire recomandate:

* Şamponul pentru păr normal – curățarea părului și pielii capului
* Balsamul - cu rol de condiționare, folosit după fiecare spălare.
* Uleiurile capilare - protejează, lubrifiază şi dau părului un aspect plăcut.
* Loţiunile capilare - hrănirea pielii capului.

1. **O clientă cu părul deteriorat solicită ajutorul coaforului stilist pentru remedierea acestei probleme.**

**a) Explicați-i clientei posibilele cauze ale deteriorării părului.**

**b) Concepeți o schemă de sfaturi privind coafarea, pieptănarea și îngrijirea acestui tip de păr, în vederea prevenirii despicării părului la vârfuri.**

**Nivelul de dificultate: simplu**

**BAREM DE CORECTARE:**

1. Cauzele deteriorării părului:

* Mecanice: pieptănarea agresivă, cu piepteni cu dinții deși;
* Chimice: produse de îngrijire neadecvate, folosirea în exces a produselor de styling, tratamente chimice executate frecvent ori incorect (decolorări, vopsire, ondulare permanentă, apa clorinată;
* Fizice: temperatura mare a aparatelor de coafură, factorii de mediu, razele solare;
* Îngrijirea necorespunzătoare.

1. Schema de îngrijire:

* periajul zilnic al părului, de la vârfuri spre rădăcină, cu o perie din păr natural sau pieptene cu dinți rari, confecționat din material plastic de bună calitate sau os;
* tunderea periodică a vârfurilor pentru îndepărtarea celor deteriorate și menținerea aspectului plăcut al frizurii;
* coafarea lejeră, cu peria termică și feonul, la temperatură medie și la o distanță de minim 20 cm. de pielea capului;
* spălarea cu șampoane hidratante, tratamente intensive de hidratare și restructurare a fibrei capilare.

**4. O clientă se adresează coaforului stilist solicitând informaţii şi sfaturi referitoare la alegerea şi folosirea fixativului. Precizați:**

1. **Ce caracteristici trebuie să aibă un fixativ de calitate? (minim 2)**
2. **Ce tipuri de fixativ există și ce fixare au acestea?**
3. **Modul de aplicare a fixativului pe păr?**

**Nivelul de dificultate: simplu**

**BAREM DE CORECTARE:**

1. Caracteristici:

* Să ofere flexibilitate părului;
* Să nu încarce suplimentar părul și să nu lipească firele între ele;
* Să confere strălucire și suplețe;
* Să fixeze, structureze coafura.

1. Tipuri de fixativ:

* Flexibil: permite realizarea coafurilor și oferă o fixare ușoară (nr. 1,2)
* De volum: conferă și menține volumul coafurii (nr. 3)
* Puternic: strong, ultra/extrastrong (nr. 4,5).
* Luciu: fixare optimă, conferă luciu coafurii

1. Fixativul se aplică de la o distanță de 25-30 cm. prin pulverizare uniformă în cantitate moderată. Folosit inainte de coafarea părului, fixativul poate oferi volum prin pulverizare la rădăcină și apoi pieptănarea părului.

**5. O clientă solicită coaforului spălarea părului și realizarea unei coafuri de zi. La diagnosticare constatați că părul clientei prezintă un luciu inestetic, este separat în șuvițe, lipsit de volum, iar scalpul are o culoare gălbuie. Precizați:**

1. **Tipul de păr pe care îl are clienta;**
2. **Proprietățile pe care ar trebui să le aibă șamponul potrivit acestui tip de păr;**
3. **O schemă de îngrijire pentru acasă.**

**Nivelul de dificultate: simplu**

**BAREM DE CORECTARE:**

1. Păr gras
2. Proprietățile șamponului pentru păr gras: astringent, reglează secreția de sebum, conține ingrediente ca: mentă, citrice, mușețel, urzică.
3. Schema de îngrijire:

* spălare cu șampon pentru păr gras, de 2-3 ori pe săptămână; temperatura apei să fie medie, masajul nu foarte agresiv, iar uscarea să se facă pe cât posibil natural sau cu feonul la temperatură medie;
* aplicarea balsamului se va face doar pe vârfuri, în cantitate mică;
* pieptănarea se va face o singură dată pe zi;
* evitarea utilizării produselor de styling în exces.
* evitarea utilizării aparatelor de coafură la temperatură ridicată
* utilizarea unui șampon uscat pentru a preveni spălarea frecventă.

**6. Clientul unui salon de frizerie dorește o tunsoare scurtă modernă, dar la examinare se constată că scalpul prezintă zone iritate și roșii.**

1. **Explicați clientului care sunt cauzele sensibilității scalpului;**
2. **Recomandați-i produsele potrivite îngrijirii acestui tip de scalp.**

**Nivelul de dificultate: simplu**

**BAREM DE CORECTARE:**

1. cauzele sensibilității scalpului pot fi: condițiile de climă (soare, căldură în exces, vânt, stresul fizic sau emoțional, produsele chimice din săpunuri, cosmetice, apă, anumite medicamente, poluarea, prezența mătreții care poate provoca mâncărimi;
2. - produse de îngrijire și tratament destinate refacerii scalpului, pe bază de plante (mușețel);

* combaterea mătreții;
* dacă rezultatele nu sunt satisfăcătoare se recomandă consult dermatologic.