|  |  |
| --- | --- |
| **Domeniul de pregătire profesională** | **Industrie textilă și pielărie** |
| **Calificarea profesională** | **Tehnician în industria textilă, Tehnician designer vestimentar** |
| **Modul** | **PROCESE TEHNOLOGICE PENTRU CONFECȚIONAREA PRODUSELOR VESTIMENTARE , PROCESE TEHNOLOGICE DE CONFECȚIONARE** |
| **Clasa** | **a-XII-a** |

**1.** Realizaţi un eseu cu titlul „Cusături mecanice”, respectând următoarea structură de idei:

a. definirea cusăturilor mecanice;

b. enumerarea a cinci avantaje ale acestor cusături în comparaţie cu cele manuale;

c.caracterizarea cusăturilor de surfilare din punct de vedere al numărului de fire, al rolului cusăturii, precum şi al maşinii cu care se realizează.

Nivel de dificultate:mediu

Răspuns

Se acceptă orice formulare corectă care respectă următoarele idei principale: definirea cusăturilor mecanice, enumerarea a cinci avantaje ale acestor cusături în comparaţie cu cele manuale, caracterizarea cusăturilor de surfilare din punct de vedere al numărului de fire, al rolului cusăturii, precum şi al maşinii cu care se realizează.

a. Definirea cusăturilor mecanice

Cusătura mecanică reprezintă procesul de îmbinare pe cale mecanică a două sau mai multe detalii textile.

b. Avantaje ale cusăturilor mecanice în comparaţie cu cele manuale:

* rezistenţa mecanică este superioară cusăturilor manuale şi creşte cu numărul de împunsături;
* au aspect plăcut care este determinat de uniformitatea paşilor de cusătură;
* sunt realizate cu maşini de cusut ce funcţionează cu turaţii ridicate;
* desimea împunsăturilor este variabilă şi poate fi reglată în funcţie de cerinţele tehnologice;
* cusăturile mecanice se pot executa cu precizie atât ca linie de coasere, cât şi ca mod de fixare în dispozitivul de coasere a maşinii;
* cusăturile mecanice se pot realiza cu unul sau mai multe fire de aţă;
* pot fi utilizate la diferite operaţii din procesul tehnologic.

Se consideră corecte oricare cinci avantaje scrise corect.

c. Caracterizarea cusăturilor de surfilare:

- din punct de vedere al numărului de fire sunt realizate cu unul sau mai multe fire;

- rolul cusăturii este de a proteja marginea materialelor împotriva destrămării;

- maşina cu care se realizează este maşina triploc.

**2.** Realizaţi un eseu cu tema „Procesul de producţie în confecţii”, având în vedere următoarea structură de idei:

1. enumerarea etapelor procesului de producţie;
2. definirea operaţiei de şablonare;
3. enumerarea condiţiilor respectate la şablonarea materialului;
4. precizarea maşinilor utilizate la secţionarea şpanului.

Nivel de dificultate:mediu

Răspuns

Se acceptă orice formulare corectă care respectă următoarele idei principale: enumerarea etapelor procesului de producţie, definirea operaţiei de şablonare, enumerarea condiţiilor respectate la şablonarea materialului, precizarea maşinilor utilizate la secţionarea şpanului.

a.Enumerarea etapelor procesului de producţie din confecţii: recepţia şi depozitarea materiilor prime, pregătirea materialelor pentru croire, croirea materialelor, confecţionarea, finisarea, înmagazinarea produselor finite.

b.Definirea operaţiei de şablonare

Şablonarea este operaţia de conturare a şabloanelor pe suprafaţa materialului de croit.

c. Condiţii respectate la şablonarea materialului:

- aşezarea şabloanelor pe material se va face respectând firul de urzeală sau de lungime a materialului cu firul indicat pe şablon;

- se va ţine cont de indicaţiile marcate pe şabloane;

- se va respecta sensul desenului sau al flauşului la toate piesele componente;

- aşezarea şi combinarea şabloanelor se va face astfel încât suprafaţa materialului să fie utilizată cât mai raţional.

d. Precizarea maşinilor utilizate la secţionarea şpanului: maşina de tăiat cu disc şi maşina cu cuţit vertical.

**3**. Realizaţi un eseu cu titlul „Tratamentul umidotermic”, respectând următoarea structură de idei:

a. definirea tratamentului umidotermic;

b. enumerarea operaţiilor tratamentului umidotermic;

c. definirea operaţiei de presare şi enumerarea detaliilor supuse acestei operaţii;

d. enumerarea parametrilor tratamentului umidotermic;

e. definirea celor trei tipuri de umidităţi din procesul umidotermic.

Nivel de dificultate:mediu

Răspuns

Se acceptă orice formulare corectă care respectă următoarele idei principale: definirea tratamentului umidotermic, enumerarea operaţiilor tratamentului umidotermic, definirea operaţiei de presare, precum şi a detaliilor supuse acestei operaţii; enumerarea parametrilor tratamentului umidotermic, definirea celor trei tipuri de umidităţi din procesul umidotermic.

a. Definirea tratamentului umidotermic

Tratamentul umidotermic reprezintă procesul de prelucrare a confecţiilor textile în condiţii de temperatură, umiditate şi presiune.

b. Enumerarea operaţiilor tratamentului umidotermic: netezirea, descălcarea cusăturilor, presarea şi subţierea produselor, modelarea, aburirea.

c. Definirea operaţiei de presare

Presarea este operaţia de subţiere a produselor în zona cusăturilor care prezintă margini îngroşate.

Enumerarea detaliilor supuse acestei operaţii: guler, revere, buzunare, mâneci şi marginile produselor de îmbrăcăminte.

d. Enumerarea parametrilor tratamentului umidotermic : umiditatea, temperatura, presiunea şi timpul.

e. Definirea celor trei tipuri de umidităţi:

- umiditatea chimică reprezintă cantitatea de apă care se găseşte în compoziţia chimică a fibrelor;

-umiditatea tehnologică este cantitatea de apă care se adaugă în timpul tratamentului umidotermic;

-umiditatea relativă este cantitatea de apă determinată de higroscopicitatea materialului şi de umiditatea mediului ambiant.

**4.** Alcătuiţi un eseu cu titlul “Producţia de cămăşi bărbăteşti”, respectând următoarea structură de idei:

a.enumerarea detaliilor cămăşii bărbăteşti grupate pe categorii;

b. enumerarea tipurilor de cusături utilizate la confecţionarea cămăşii;

c. enumerarea utilajelor necesare pentru confecționarea cămăşilor;

d. enumerarea etapelor procesului de confecţionare a cămăşii.

Nivel de dificultate:mediu

Răspuns

Se acceptă orice formulare corectă care respectă următoarele idei principale: enumerarea detaliilor cămăşii bărbăteşti grupate pe categorii; enumerarea tipurilor de cusături utilizate la confecţionarea cămăşii; enumerarea utilajelor necesare pentru confecționarea cămăşilor; enumerarea etapelor procesului de confecţionare a cămăşii.

a.Enumerarea detaliilor cămăşii bărbăteşti grupate pe categorii

Detaliile principale sunt: faţa (pieptul), spatele, mâneca și gulerul.

Detaliile secundare sunt: platca, buzunarul aplicat și manșeta de prelungire.

b. Enumerarea tipurilor de cusături utilizate la confecţionarea cămăşii: cusătura tighel simplu, cusătura de încheiere - surfilare, cusătura de montat nasturi, butoniera simplă.

c. Enumerarea utilajelor necesare pentru confecționarea cămăşilor: maşina simplă de cusut, maşina triploc cu 3 şi 5 fire de aţă, maşina pentru butoniere simple, maşina de cusut nasturi, mașina de călcat cu aburi.

d. Etapele procesului de confecţionare a cămăşii sunt:

- etape de prelucrare: prelucrarea şliţului, prelucrarea manşetei, aplicarea manşetei, prelucrarea gulerului, prelucrarea şi aplicarea buzunarului pe piept, prelucrarea spatelui prin aplicarea plătcii;

- asamblarea detaliilor: asamblarea feţei cu spatele, montarea gulerului, montarea mânecilor, executarea tivului;

-finisarea produsului

|  |  |
| --- | --- |
| **Domeniul de pregătire profesională** | **Industrie textilă și pielărie** |
| **Calificarea profesională** | **Tehnician designer vestimentar** |
| **Modul** | **PROCESE TEHNOLOGICE DE CONFECȚIONARE** |
| **Clasa** | **a-XII-a** |

**5**. Pornind de la imaginea următoare, realizaţi un eseu cu titlul „ Jacheta”, răspunzând următoarelor cerinţe:

a. precizarea categoriei de produse din care face parte, având în vedere: punctul de sprijin pe corp, segmentul de purtători, grosimea;

b. enumerarea detaliilor principale şi secundare ale produsului prezentat;

c. enumerarea materialelor de bază şi a celor auxiliare care pot fi utilizate la confecţionarea produsului;

d. precizarea rolului detaliilor marcate cu „A” și identificarea de soluții tehnice pentru rezolvarea acestora.

****

**A**

Nivel de dificultate:simplu

Răspuns

Se acceptă orice formulare corectă care respectă următoarele idei principale: precizarea categoriei de produse din care face parte jacheta, având în vedere: punctul de sprijin pe corp, segmentul de purtători, grosimea; enumerarea detaliilor principale şi secundare ale produsului prezentat; enumerarea materialelor de bază şi a celor auxiliare care pot fi utilizate la confecţionarea produsului; precizarea rolului detaliilor marcate cu „A” și identificarea de soluții tehnice pentru rezolvarea acestora.

a. Precizarea categoriei de produse din care face parte, având în vedere:

- punctul de sprijin pe corp - produs cu sprijin pe umeri;

- segmentul de purtători - destinat adolescentelor şi tinerelor;

- grosimea - produs de grosime medie.

b. Enumerarea detaliilor :

- principale - faţa, spatele, mânecile;

- secundare - gulerul, epoleţii, clape.

c.Enumerarea materialelor:

- de bază: ţesătura;

- auxiliare: căptuşeală, întăritură, pungile de buzunar, perniţe pentru umeri, aţa de cusut, nasturi.

d. Precizarea rolului detaliilor marcate cu „A” și identificarea de soluții tehnice pentru rezolvarea acestora:

- detalii cu rol decorativ;

- posibile soluţii tehnice: cusături decorative, nasturi, şnur decorativ aplicat pe deschiderea feţei.