|  |  |
| --- | --- |
| Domeniul de pregătire profesională | Industrie textilă și pielărie |
| Calificarea profesională | Liceu: Tehnician în industrie textilă, Tehnician în industrie pielărie, Tehnician designer vestimentar  Școala profesională: Filator, Țesător, Finisor produse textile, Tricoter-confecționer, Confecționer produse textile, Croitor îmbrăcăminte după comandă, Cizmar, Confecționer articole din piele și înlocuitori, Confecționer îmbrăcăminte din piele și înlocuitori, Marochiner, Finisor piele |
| Modul III | ELEMENTE DE DESIGN |
| Clasa | a X a |

1. Realizaţi un eseu cu titlul **„Aspecte ale designului vestimentar”** după următoarea structură de idei: mediu
   1. Enumerarea aspectelor procesului de design.
   2. Descrierea fiecărui aspect în parte.
   3. Explicarea unor criterii generale ale aspectelor procesului de design.

**BAREM DE CORECTARE**

Se acceptă orice formulare corectă care respectă următoarele idei principale**:**

a.

Aspectele procesului de design sunt:

* + - Aspecte funcţionale
    - Aspecte structurale
    - Aspecte decorative

b.

**Aspectele funcţionale** se referă la modul în care un produs îşi îndeplineşte funcţiile sale şi reuşeşte să atingă anumite performanţe. În ceea ce priveşte îmbrăcămintea, ele se pot referi la părţi şi elemente ale acestuia cât şi la întregul produs.

**Aspectele structurale** se referă la modul în care un produs este construit pentru a-şi îndeplini funcţiile sale. El determină liniile structurale şi formele elementelor (părţilor) constituente, cum vor fi corelate unele cu altele, cum se va potivi îmbrăcămintea, unde vor fi plasate elementele de închidere etc.

Designul structural trebuie să ţină cont de cerinţele funcţionale şi de configuraţia şi dimensiunile corpului omenesc.

**Aspectele decorative** se referă doar la înfăţişare, ele nu afectează nici potrivirea, nici performanţa, însă sunt subordonate şi trebuie să fie în armonie atât cu aspectele funcţionale cât şi cu cele structurale.

Există modalităţi generale de a încorpora aspectele decorative în cele structurale:

* prin culoarea şi desenul materialului
* prin detalii sau elemente constructive (ex. diferite cusături sau asamblări ce pot avea şi rol decorativ)
* prin elemente decorative aplicatate pe suprafaţa produsului de îmbrăcăminte complet structurat (ex. dantele, şireturi, panglici, nasturi capse, butoni, broderii, etc).

c.

Criterii generale privind aspectele funcţionale:

* Toate produsele de îmbrăcăminte trebuie să permită corpului să se mişte, ceea ce presupune luarea în considerare a diferitelor modificări dimensionale în dinamică.
* Toate produsele de îmbrăcăminte sunt medii de schimb de căldură, umiditate şi aer între corpul omenesc şi mediul ambiant, prin acestea ele pot genera anumite reacţii fiziologice ale organismului.
* Îmbrăcămintea trebuie să asigure siguranţa purtătorului în condiţii de risc sau faţă de anumite pericole.

Îmbrăcămintea bine proiectată sub aspect funcţional asigură confort, eficienţă şi siguranţă.

Criterii generale privind aspectele decorative:

* Aspectele decorative trebuie să fie în concordanţă cu cele funcţionale şi structurale.
* Elementele decorative nu trebuie niciodată folosite pentru a camufla defectele de execuţie sau lipsurile structurale.
* Elementele decorative nu trebuie să fie sau să pară a fi ceva ataşat sau gândit în cele din urmă, o completare târzie.
* Elementele decorative au şi rol funcţional trebuind să-şi îndeplinească cu adevărat funcţiile lor.

Prezenţa prea multor elemente decorative distrage atenţia de la un punct focal, creând astfel confuzie vizuală sau un aspect obositor.